## Carlos Mazón destaca que “el 87 % dels residus de la DANA ja són història” després de la clausura del centre de transferència de Picassent

*** Assenyala que “la Generalitat està duent a terme un Pla de xoc de gestió de residus al qual destinem 179 milions d’euros” i avança que a finals d’estiu s’arribarà al 100 % d’execució d’este
* Indica que s’han invertit 60 milions d’euros per a “gestionar les més de 331.000 tones d’estris i voluminosos que van arribar a l’abocador provisional de Picassent”
* Trasllada que “es reutilitzen els materials reciclats en estes plantes en diferents treballs” com a la Llosa, a on 5.000 tones de terra s’han destinat per a anivellar els terrenys de la futura zona esportiva
* Destaca el “treball, esforç i implicació professional” de les més de 300 persones que estan treballant en el pla de xoc “gràcies a les quals hem pogut culminar una tasca de retirada en temps rècord”**

**Picassent.**

El president de la Generalitat, Carlos Mazón, ha destacat que, amb el tancament del centre de transferència de Picassent, “el 87 % dels residus de la DANA ja són història”.

Per a aconseguir este fi, l’Administració valenciana està duent a terme un Pla de xoc de gestió de residus al qual, tal com ha recordat el cap del Consell “estem destinant 179 milions d’euros”.

Així, ha traslladat que “clausurem hui el segon dels tres abocadors provisionals que es van habilitar” i ha avançat que a finals d’este estiu, amb el tancament del de Quart-Manises, s’haurà arribat al 100 % d’execució d’este pla.

D’igual manera, ha assenyalat que, en les labors de reconstrucció “la gestió dels residus ha sigut un dels majors desafiaments”, ja que “mai cap administració a Espanya havia fet front, per si mateixa, amb mitjans propis i en tan poc de temps, a un contingent de deixalles com el que hem gestionat”.

Cal recordar que des del mes d’octubre s’han extret més de 800.000 tones d’estris i voluminosos, s’han retirat 130.000 vehicles de les campes i s’han apilat 50.000 m³ de llots en espais habilitats.

Mazón ha indicat que “a este centre de transferència de Picassent van arribar més de 331.000 tones de residus atenent més de la mitat de la població de l’Horta Sud, la Safor i les Riberes” i per a gestionar-los s’han destinat 60 milions d’euros. Esta quantitat de tones és similar a un terç del que produïx en un any la Comunitat Valenciana d’escombraries i residus de tota classe.

En este sentit, ha assenyalat que “esta planta ha aconseguit separar i recuperar més d’un 55 % dels estris tractats” per la qual cosa s’han recuperat 130.000 tones mètriques entre terra i altres subproductes. Així mateix, ha realçat que “els professionals d’este centre han dut a terme amb èxit una labor minuciosa de valorització, separat per fraccions i trituració que han aconseguit que s’estiga començant a utilitzar els materials reciclats en diferents treballs”.

Un exemple dels usos que se li està donant al que s’ha recuperat en estos abocadors provisionals es troba a la Llosa a on s’estan utilitzant 5.000 tones de terra reutilitzada per a anivellar els terrenys de la futura zona esportiva.

El president ha avançat que “ja estem treballant en nous plans i solucions perquè puguem implementar mesures de cara al futur amb iniciatives com disposar d’una xarxa integrada, pròxima, autosuficient i basada en les millors tècniques per a la valorització de residus, així com la intenció de crear un abocador d’emergència en cada província per a agilitzar el procés de tractament i eliminació”.

**Gran paper dels professionals**

El cap del Consell ha reconegut el “treball i esforç de les més de 300 persones que ens han ajudat amb el Pla de xoc de gestió de residus” i ha realçat la seua “implicació professional i personal gràcies a la qual hem pogut culminar un treball de retirada en temps rècord”.

La Generalitat ha comptat amb la col·laboració de més de 40 empreses especialitzades en este àmbit, el 60 % de les quals tenen la seu social en la Comunitat Valenciana.

Mazón ha destacat que “les autoritats europees ens han felicitat i van quedar sorpreses quan van vore sobre el terreny com hem gestionat els residus” i ha incidit en el fet que “el gran mèrit d’este treball el tenen tots els professionals que ens han ajudat a retornar la normalitat i la neteja als nostres municipis”.

Fecha: 31/07/2025